
Rommen SK og Vestli IL = Sant?
Groruddalen SK ?
Øvre Groruddalen IL

Stovner SK ?
Vestli – Rommen SK ?
Kjært barn har mange navn og det gjelder å velge det riktige navnet for fremtiden, forslag kan sendes til styrene i Rommen og Vestli  (
Bakgrunn:
Hvorfor bør man slå sammen to idrettslag som hver for seg har godt omdømme og som drives relativt godt? To idrettslag som har en lang og god historie.
De to idrettslagene ligger geografisk svært tett. Stovner Senter ligger sentralt for begge idrettslagene, i grensesonen mellom dem. Nærheten beskrives av at det i tidligere tider har vært noen felles fotballag og et samarbeid i Stovneralliansen. Det har vært mange utvekslinger av medlemmer opp gjennom årene, og minst to ganger tidligere har det vært kontakt med tanke på en sammenslåing.
Både Vestli IL og Rommen SK har gitt uttrykk for at de ønsker å gi et enda bedre tilbud til sine medlemmer. I tillegg ønsker idrettslagene å favne flere av bydelens innbyggere som ikke har tilknytning til noe idrettslag. Vi ser også at klubbene må forholde seg til den store befolkningstilveksten som er planlagt i Bydel Stovner. I området Nedre Rommen, langs Haavard Martinsens vei og idrettsanlegget på Rommensletta mot Haugenstua, videre langs Østre Aker vei mot Vestbyveien er det tenkt bygd 6.500 boliger, dvs. ca. 15.000 innbyggere. Videre er det antydet omtrent like mange arbeidsplasser innen år 2050. Flere skoler og barnehager blir det også. Området omfatter ca. 1.000 mål.
En slik befolkningsvekst gir det eksisterende lokalsamfunnet mange utfordringer for å unngå rotløshet og mistilpasning. Det må på forhånd være planlagt forskjellige arenaer som kan benyttes som felles møteplasser hvor eksisterende beboere kan møtes med de nye. Utenom skolene er idretten utvilsomt en av de viktigste arenaer for menneskelig aktivitet og bekjentskap. Et sted som utvikler fellesskapsfølelse.
Dette gir de to idrettslagene noen utfordringer. Vi må prøve å bygge en sterkere organisasjon som er i stand til å ta imot mange flere idrettsutøvere på litt sikt. Dette kommer i tillegg til at både Vestli og Rommen allerede har en økning i medlemstallet fra de eksisterende beboerne. Vi har behov for flere menneskelige ressurser, bedre anlegg, flere anlegg og sterkere økonomi. Det vil også bli viktig med informasjon og markedsføring av tilbudet til en sammensatt befolkningsgruppe, hvorav mange kanskje ikke vet hvordan idretten er organisert i Norge.

En sammenslåing av idrettslagene er noe både Bydel Stovner og Oslo idrettskrets er positive til.
Hva oppnår vi?
· Et velfungerende idrettslag er også med på å danne et menneskelig nettverk for barn, ungdom og voksne som er viktig for deres sosiale liv, og som kan være nyttig når de skal ut i arbeidslivet.

· En sammenslåing fører til at lagene ikke «slåss» om de samme ressursene, men benytter dem mer effektivt, blant annet ved å unngå dobbeltfunksjoner i administrasjon, bedre utnyttelse og drift av anlegg, rasjonell markedsføring osv.

· Flere mennesker gir flere personer som kan delta i det frivillige arbeidet i idrettslaget.
· Ved å samle de økonomiske ressursene i ett idrettslag blir økonomien mer robust.

· Et veldrevet idrettslag med godt omdømme og stor oppslutning fra lokalbefolkningen blir mer attraktivt for sponsorer, og de vil gjerne forbindes med lagets positive verdier.
· En organisasjon med stor oppslutning fra et stort lokalmiljø vil ha større tyngde i forhold til myndigheter, leverandører og andre samarbeidspartnere.

· Et større økonomisk grunnlag i et veldrevet idrettslag vil åpne for mulighetene til sportslig framgang for den enkelte utøver og idrettslaget som helhet.

Flere medlemmer betyr for lagidrettene at det er større muligheter for å få spillere i alle årganger og på tvers av idrettsgrener. Dette vil igjen føre til at gode spillere kan hospitere hos eldre i lag i eget idrettslag. Videre kan det bli flere lag i hver årgang, noe som gir muligheten for å ha tilbud til den som vil trene flere ganger i uka, men også til dem som synes det holder med en gang i uka.
· Ett stort idrettslag med et bredt utvalg av idrettsgrener vil lettere forankres i folks bevissthet som «vårt idrettslag». Også i skoler, barnehager og andre institusjoner som er bevisste idrettens viktighet for et godt, trygt oppvekst- og bomiljø. 
· Sammenslåing av idrettslagene og økning av medlemsmassen vil også gjøre at vi lettere vil få tilgang til idrettshaller og andre anlegg som er under oppføring og som vil bli bygd i forbindelse med utbyggingen av Nedre Rommen. 
Når bør sammenslåingen skje?

Sammenslåingen bør skje så snart som mulig etter at de to idrettslagene og deres medlemmer har hatt en god og grundig gjennomgang av hvorfor dette bør gjøres. Man bør være sikker på at medlemmene, helst alle, har positiv forståelse for prosjektet, men det bør ikke drøye for lenge før man setter i gang. 

Når vedtaket blir gjort om byggestart i den nye delen av Bydel Stovner, må det nye idrettslaget ha klart hvordan de skal takle den situasjonen. Dessuten må man snarest komme i gang med et enda bedre tilbud til de nåværende medlemmene i idrettslagene. 
Beslutningen om sammenslåingen, og den påfølgende prosessen vil være av stor interesse for allmenheten, og kan gi stor omtale i lokalavisene. Hvis det nye idrettslaget også gjør en god figur sportslig og sosialt, vil det være sikret mye positiv omtale i framtida.

Praktiske konsekvenser/endringer i forbindelse med sammenslåingen:
Det vil i stor grad være fotballen i det sammenslåtte idrettslaget som vil påvirkes, men ønsket er at også de andre avdelingene skal styrkes ved at flere vil velge å drive med 

forskjellige idretter. Idrettslaget bør legge til rette for at det vil være mulig, vi ønsker å ha med flest mulig, lengst mulig og gjerne i flere idretter.  

Det sammensatte idrettslaget vil ha en solid økonomi ved at Rommen tar med seg en EK på ca kr.600.000,- og Vestli med EK på ca kr. 2.000.000,-. Når det gjelder antall

Medlemmer så tar Vestli med seg ca 730 og Rommen ca 320. Dette gjør at antall medlemmer i den sammenslåtte klubben blir over 1000 stk og vi vil med dette bli et betydelig idrettslag. 

Et idrettslag med så mange medlemmer bør gjøre oss betydelig mer attraktive for sponsorer. 

Når det gjelder barnefotballen så blir det ingen endringer i forhold til i dag, de som har naturlig tilhørighet til rommen skal fortsatt spille på lag med kamerater fra nedre del av Stovner området ( Smedstua, Rommen osv.) det samme gjelder for de som naturlig tilhører Vestli i dag. 
Når det så kommer til 11`er fotball ( fra 14 år og oppover) så er det et ønske om at de samles og at vi får lag for de som vil satse og for de som bare ønsker å spille sammen med kamerater. Trenerne fortsetter som før på de respektive lag. 
Det er også ønskelig at det nye gruppestyret i fotballen består av 10 medlemmer, med Espen Myrbakken fra Rommen som leder og Ivan Heggelund fra Vestli som nestleder, de øvrige blir besatt av personer fra de respektive styrene ut fra forutsetninger og erfaring. 

Når det gjelder navnet på det nye idrettslaget så vil det være slik at både håndball og volleyball spiller sesongen 2016/2017 med Vestli som eneste navn, navneendring skjer ikke før sesongen 2017/2018 for disse gruppene. For fotballen så vil det nye navnet gjelder fra 1. januar 2017. 

Stovner, 23. august 2016

Frank E. Fossum
Rommen SK


Cato Stende

Vestli IL 

Espen Myrbakken
Rommen SK


Ivan Heggelund
Vestli IL 

